ועדת העבודה והרווחה, כנסת 24, פרוטוקול מספר 66, 2022-01-17 09:50

אפרת רייטן: אני מתכבדת ושמחה לפתוח את הישיבה של ועדת העבודה והרווחה, היום ה- 17 בינואר 2022, ט"ו בשבט, גם חג, גם חגה של הכנסת שחוגגת 73 שנים וגם השעה היא 09:50, וגם אנחנו התכנסנו כאן הבוקר להקים ועדת משנה חדשה.

אפרת רייטן: ההצעה שלנו היא להקים ועדת משנה לעניין נגישות עירונית בראשותה של חברת הכנסת פינטו, שירלי פינטו.

אפרת רייטן: למה זה מרגש?

אפרת רייטן: א' יכול להיות שאנחנו עושים פה היסטוריה בארץ אין לי ספק, בעולם אנחנו צריכים לבדוק האם כבר יש לכך תקדים, שאנחנו ממנים יושבת ראש ועדה - -

שירלי פינטו קדוש: צריך לבדוק את זה באמת.

אפרת רייטן: האם זו הפעם הראשונה, שלפחות בישראל אנחנו יודעים שתמונה יו"ר ועדה, חברת כנסת יקרה ומוכשרת שהיא חרשת.

אפרת רייטן: אני חושבת שזה צעד קטן של הכנסת וצעד גדול לאנושות.

אפרת רייטן: אני שמחה בשבילך, ואני חושבת שהיכולת, האהבה והאכפתיות שלך לתחום כולו של הנגשה, וראיית האחר, הצרכים המיוחדים יכולים לבוא ליידי ביטוי.

אפרת רייטן: אני חייבת להגיד לך משהו קטן אישי, כשהגעתי לכנסת והכרנו, ואת יודעת שמיד התחברנו, באופן מיידי זה היה, פגשתי אדם יקר שאני לא אגיד לך מיהו, שאמר לי שהוא מכיר אותך והתחלנו לדבר עלייך קצת, ואז אמרתי לו איזה מקסימה היא שירלי, איזו בחורה איזו נהדרת, ואז הוא אמר לי אל תטעי בה, היא פייטרית, היא ממזרה גדולה, ויש לה הרבה מאוד כוח, זה שהיא רק נראית נחמדה, בואו יש לה הרבה מעבר לזה לתת.

שירלי פינטו קדוש: נחישות, המון נחישות.

אפרת רייטן: אז הצעת ועדת העבודה והרווחה, היא בהחלט להקים ועדת משנה לעניין נגישות עירונית.

אפרת רייטן: החברים בוועדה המוצעים על ידינו הוא חבר הכנסת יוראי להב הרצנו, שבעצמו הוא יו"ר ועדת משנה בעניין עם אנשים עם מוגבלויות, אין לי ספק שתעשו כאן עבודה משותפת מדהימה.

אפרת רייטן: חברת הכנסת מיכל רוזין, חבר הכנסת אוסאמה סעדי וחבר הכנסת יצחק פינדרוס, חברים טובים שיכולים לסייע לך, גם בקהילות שונות, גם עם צרכים שונים, ראייה שונה, אין לי ספק שתעשו כאן פלאות, אני סומכת לגמרי את ידי עלייך.

אפרת רייטן: לפני שאנחנו נגיע להצבעה נקריא את סמכויות ועדת המשנה ולאחר מכן נצביע.

ענת מימון: ועדת המשנה לנגישות עירונית תעסוק בנושא הנגשה של כלל תחומי החיים לאנשים עם מוגבלות ברשויות המקומיות, תקיים פיקוח פרלמנטרי ותערוך דיונים יזומים בנושא זה ובין השאר באלה: הנגשת המרחבים הציבוריים ברשות המקומית, הנגשת תשתיות תחבורה ציבורית ברשות המקומית, קידום הנגשה פיזית וקוגניטיבית של שירותים בתחום הרשות המקומית, פעולות הרשות המקומית לקידום תעסוקת אנשים עם מוגבלות, היערכות הרשויות המקומיות למתן מענה לאנשים עם מוגבלות במצבי חירום, לרבות פיקוח על התקנת תקנות בנושא זה, מערך היסעים נגיש לאנשים עם מוגבלות ברשויות מקומיות, פיקוח על יישום תקנות הנגישות שבאחריות הרשות המקומית וביצוע פעולות למניעת אפליה וצמצום פערים, למתן שוויון הזדמנויות בידי הרשות המקומית בתחומי חינוך, בריאות, תרבות וספורט.

ענת מימון: ועדת המשנה תדון בהצעות לסדר ובדיונים מהירים בנושאים אלה, שיו"ר ועדת העבודה והרווחה החליטה על העברתם לדיון לאחר שהועברו לוועדת העבודה והרווחה על ידי מליאת הכנסת והנשיאות.

ענת מימון: ועדת המשנה תדון בהצעות חוק בנושא הנגשה של כלל תחומי החיים לאנשים עם מוגבלות ברשויות המקומיות ובחקיקת משנה לעניין חובות הרשות המקומית לנגישות שירותים לאנשים עם מוגבלות, שיועברו לוועדת המשנה על ידי יו"ר ועדת העבודה והרווחה, על מנת לדון בהם לקראת אישורם במליאת ועדת העבודה והרווחה.

אפרת רייטן: הצבעה לעניין הקמת ועדת משנה לעניין נגישות עירונית.

אפרת רייטן: אושרה אני מאשרת בזאת את הקמת ועדת המשנה לעניין נגישות עירונית בראשותה של חברת הכנסת שירלי פינטו, בהצלחה.

שירלי פינטו קדוש: תודה רבה, אני אשמח להגיד כמה מילים, לא משהו מתוכנן אבל אני מחליטה לשתף.

שירלי פינטו קדוש: קודם כל אני רוצה באמת להגיד תודה לחברה היקרה, על התמיכה, על השותפות המדהימה ואני מאחלת שעוד נמשיך ככה, וכמובן לחברי יוראי שיושב פה יחד איתי.

שירלי פינטו קדוש: אני יודעת שאנחנו נשתף עוד הרבה פעולה ביחד, ואני צופה עתיד הרבה יותר טוב למדינת ישראל עם השיתוף פעולה הזה.

שירלי פינטו קדוש: אחת הסיבות שבאמת חתרתי להקים את ועדת המשנה הזאת, אני אתחיל בסיפור אישי: אימא שלי חירשת עיוורת, היא התעוורה כשאני הייתי בת 16-17, ומצאתי את אימא שלי מתמודדת עם סיטואציה שאין שום הנגשה, שום מענה מהיר מהעירייה, שום מעטפת, המודעות הייתה מאוד, מאוד נמוכה.

שירלי פינטו קדוש: ראיתי איך הראייה של אימא שלי הולכת ומתדרדרת, ובמרחב הציבורי, באוטובוסים, בקניון היא הייתה מסתובבת ולא רואה שום דבר ופשוט הסתגרה בבית.

שירלי פינטו קדוש: אני הייתי תלמידת תיכון, בין הבגרויות רואה את אימא שלי נכנסת לדיכאון שהולך ומתדרדר, היה לי קשה לראות אותה בתקופה הזאת, ובאותו רגע לא הבנתי, אבל בדיעבד הבנתי שבשביל לשנות את המציאות היומיומית של אדם עם מוגבלות - זה מתחיל מהבית, מהרחוב שהוא הולך בו, במדרכה, בדרך לבית הספר, לקניון, למכולת, בדברים היומיומיים.

שירלי פינטו קדוש: ברגע שבן אדם לא יכול לצאת מהבית, אז מה הוא שווה כאזרח, כאדם?

שירלי פינטו קדוש: אז אחת המטרות באמת לפתוח את הוועדה הזאת, ההיסטורית בנושא כל כך ספציפי, להנגיש את המרחב העירוני, הוא לתת מענה יומיומי למיליון וחצי אנשים עם מוגבלויות, שבסופו של דבר חיים בכל רחבי הארץ.

שירלי פינטו קדוש: הרבה פעמים שואלים אותי איפה נמצאים יותר אנשים עם מוגבלויות?

שירלי פינטו קדוש: אין איזו שהיא חוות אנשים עם מוגבלויות במקום אחד, כל אחד חי איפה שהוא רוצה, בדיור הקהילתי, איפה שהוא רואה לנכון, והערים מחויבות לתת מענה.

שירלי פינטו קדוש: אני יודעת שיש הרבה ראשי ערים עם רצון טוב לסייע להם, אבל לא מכירים את הנושא, לא יודעים איך, באיזה אמצעים, באיזה צורה, מה הפתרונות.

שירלי פינטו קדוש: אז אני פה ביחד עם ועדת העבודה והרווחה, חברי הוועדה, כמובן חבר הכנסת יוראי להב הרצנו שלידי, לסייע להם ולתת להם את המענה הזה.

שירלי פינטו קדוש: אני אעשה כל מה שאני יכולה לעזור, ואני בטוחה שביחד בכוחות משותפים נביא דברים נפלאים, תודה רבה.

אפרת רייטן: תודה רבה לך שירלי, ואני באמת, את יודעת מה אני לא מאחלת לך בהצלחה, אני יודעת שתהיה לך הצלחה, אין לי ספק שאתם תעשו כאן דברים נפלאים, וכמו שאותנו הרגלתם בצורה כל כך מהירה אגב.

אפרת רייטן: אני זוכרת שרק הגעתן ולא ידעתי למי להסתכל כשמדברים, למתורגמנית שלך או אלייך, והנה התרגלתי מהר מאוד איך הדברים עובדים, וככה גם זה הולך לקרות, את הולכת לשנות תודעה ואין לי ספק שהדברים האלה ישונו בהצלחה רבה מאוד.

שירלי פינטו קדוש: תודה רבה, תודה רבה לכם.